Video wys glo ontvoerde kinders in Kameroen - Afrika - Republikein
Friday, April 19th, 07:10:10
Geweld in 2018 toegeneem
Niemand het nog verantwoordelikheid aanvaar vir die ontvoering van 'n groot groep skoolkinders in die weste van Kameroen nie.
Gewapende aanvallers het Maandag toegeslaan op 'n skool in die stad Bamenda, geleë in 'n Engelssprekende streek waar seperatiste vir 'n onafhanklike staat veg.
Hulle het sowat 80 seuns en die skoolhoof ontvoer.
Intussen doen 'n video wat van die ontvoerde seuns wys, die ronde op sosiale media. Daar word geglo die video is deur die ontvoerders geneem. In die video noem die seuns hul name, waar hulle vandaan is, dat hulle deur die "Amba boys" ontvoer is en nie weet waar hulle is nie.
Reuters berig separatiste het 'n klokreël ingestel en skole gesluit as deel van betogings teen pres. Paul Biya se Franssprekende regering en die vermeende marginalisering van die Engelssprekende minderheid.
'n Woordvoerder van die separatiste het egter enige betrokkenheid by die ontvoering ontken.
"In geheel is 81 mense ontvoer, insluitend die skoolhoof. Hulle is in die bosse ingeneem," het 'n militêre bron gesê.
'n Ander bron sê 79 van die ontvoerders is kinders, terwyl 'n woordvoerder van die weermag die voorval bevestig het, maar nie wou aandui hoeveel mense ontvoer is nie.
Die woordvoerder sê dit is waarskynlik dat die separatiste die ontvoering uitgevoer het.
Die BBC berig Hoogeerwaarde Fonki Samuel Forba van die kerk was in kontak met die ontvoerders. Hulle wil glo nie 'n losprys hê nie, maar dat die skole gesluit word.
Geweld het in 2018 toegeneem, insluitend waar die weermag ingegryp het en burgerlikes doodgemaak is.